## La directora general de l’Ivass subratlla “la col·laboració i el diàleg entre les regions europees per a donar resposta als col·lectius més vulnerables de la població”

*** Ha rebut deu jóvens de la Universitat de Ciències Aplicades de Rotterdam que faran pràctiques en quatre centres de l’entitat
* Els estudiants treballaran amb l’equip tècnic i elaboraran un projecte les conclusions del qual contribuïsquen a reduir l’obesitat i el tabaquisme en persones amb discapacitat intel·lectual**

La directora general de l’Institut Valencià de Servicis Socials (Ivass), María José Rico, ha destacat “la cooperació i el diàleg entre les regions europees com a ferramentes essencials per a donar resposta a les necessitats dels col·lectius més vulnerables de la població”.

María José Rico ha fet estes declaracions en l’acte de benvinguda a deu estudiants del sector sociosanitari de la Universitat de Ciències Aplicades de Rotterdam que, des d’este mes de setembre i fins a gener de 2025, realitzaran les seues pràctiques en els centres de l’Ivass, adscrit a la Vicepresidència i Conselleria de Servicis Socials, Igualtat i Vivenda.

Són jóvens, d’entre 20 i 23 anys, que cursen estudis de diferents especialitats com infermeria, treball social, logopèdia o esport i que pertanyen al programa ‘Més enllà de les fronteres: desafiant l’equitat sanitària en ciutats superdiverses’ d’esta Universitat.

Durant la seua estada, estos futurs professionals desenrotllaran els seus coneixements i habilitats en quatre centres de l’Institut Valencià de Servicis Socials especialitzats en l’atenció a persones amb discapacitat intel·lectual, en concret, les residencies l’Almara de Burjassot i PRAGA de Rocafort, el centre ocupacional Marxalenes de València i el centre de dia Paterna.

La directora general ha incidit en el fet que “estes pràctiques permetran als estudiants adquirir una valuosa experiència en un entorn laboral real, complementaran la seua formació acadèmica i potenciaran el seu desenrotllament professional”, i ha explicat que “treballaran amb l’equip tècnic per a, posteriorment, elaborar un projecte les conclusions del qual contribuïsquen a reduir l’obesitat i el tabaquisme en persones amb discapacitat intel·lectual”.

Així mateix, ha reiterat que “este tipus d’iniciatives permeten enriquir les perspectives dels estudiants i millorar la qualitat dels servicis que prestem, mitjançant l’intercanvi de coneixements i experiències”.

Els estudiants de la Universitat de Ciències Aplicades de Rotterdam treballaran els Objectius del Desenrotllament Social (ODS) amb les persones usuàries dels centres de l’Institut Valencià de Servicis Socials per a promoure entre altres aspectes l’autocura i els hàbits saludables.

Este programa de pràctiques s’emmarca en el compromís de l’Ivass amb la formació de nous talents i amb l’enfortiment de xarxes de col·laboració a escala europea, promovent un aprenentatge intercultural que beneficia tant els estudiants com els professionals i les persones usuàries dels centres.

Fecha: 25/09/2024